АМАЛЬ дзве тысячы кіламетраў аддзяляюць Беларусь ад маленькай еўрапейскай краіны Чарнагорыя, пра якую сусветнавядомы пісьменнік Байран сказаў, што ў момант нараджэння планеты самае цудоўнае спалучэнне зямлі і мора адбылося на чарнагорскім беразе... Дзесяцігоддзе таму яна была прызнана самай экалагічна чыстай краінай Старога Свету. Індустрыялізацыя мала закранула яе, сельская гаспадарка захавала дамініруючыя пазіцыі, а сорак працэнтаў насельніцтва пражывае ў сельскай мясцовасці. Агульная колькасць прыватных вытворцаў сельгаспрадукцыі дасягае пяцідзесяці тысяч.